Polisie doen niks na onwettige grondbesetters naby Burgersfort boer bestook met klippe en sinkhuise oprig op plaasgrond | SAUK.co.za - Nuus.info
’n Grondeienaar van Burgersfort in Limpopo se bakkie is Maandag met klippe bestook deur grondbesetters teen wie hy ’n dringende tussentydse interdik in die hooggeregshof in Polokwane verkry het. Die interdik verbied hulle om voort te gaan om sinkhuise op sy grond op te rig.
Pieter Hendrik Boshoff (70) sê die polisie in Burgersfort doen niks om die mense wat sy grond beset, te keer nie. “Die polisie kom nie as ek bel en hulp vra nie. Ek is al deur die mense gedreig, my lewe is in gevaar,” sê Boshoff.
Ten spyte van die hofbevel het die grondbesetters die naweek voortgegaan om erwe op Boshoff se grond af te steek.
Hy besit sedert 1992 die 165 ha grond waarvan hy 70 ha laat hersoneer het vir dorpsontwikkeling.
Chanta van der Walt, Boshoff se prokureur, sê die tussentydse interdik is Donderdag toegestaan teen enigiemand wat erwe op Boshoff se grond uitmeet.
Volgens haar het drie sakemanne in Burgersfort glo aan plaaslike inwoners “belowe” hulle kan ’n erf op Boshoff se grond kry indien hulle R2 500 aan die sakemanne betaal.
Van die mense het Woensdag op Boshoff se plaas, Leeuwvallei 297, erwe uitgemeet en sinkhutte opgerig. Die Burgersfort-polisie het glo geweier om Boshoff te help om ’n klag van betreding aanhangig te maak.
Kol. Moatshe Ngoepe, polisiewoordvoerder in Limpopo, kan nie sê hoekom die polisielede glo geweier het om die klag aanhangig te maak nie.
Boshoff het AfriForum se hulp ingeroep en nadat hulle met lt.genl. Nneke Ledwaba, provinsiale polisiehoof in Limpopo, se kantoor in Polokwane geskakel het, is ’n klag van betreding by die Burgersfort-polisie oopgemaak.
“Die polisie het steeds niks gedoen om die besetters te verwyder nie,” sê Van der Walt.
Sy het adv. Marisa Naudé aangestel om Donderdag ’n dringende aansoek in die hooggeregshof in Polokwane te bring. Dit is toegestaan en Vrydag deur die balju beteken op die drie sakemanne van Burgersfort, die grondbesetters, sowel as die polisie in Burgersfort en die provinsiale polisiehoof.
Van der Walt sê sy het Sondag weer die provinsiale polisiehoof se kantoor gebel. “Ek het vir hulle gesê hulle sal moet ingryp. Die polisie sê hulle moet mense net inlig oor die hofinterdik en hulle nie verwyder nie.”
Die respondente het tot Dinsdag vandeesweek om te reageer oor waarom die tussentydse bevel nie permanent gemaak moet word nie.
Ngoepe het Maandag nie op navrae oor die situasie op Boshoff se grond gereageer nie.
« Onteieningsplan – Cyril gaan fyn moet lieg om hierdie storie reg te lieg
Ons het niemand se grond gesteel! – Suid-Akrikaanse boere berei hulle voor om met alles tot hulle beskikking hulle wetlike eiendom te beskerm »